กบง.สั่งลดราคาขายปลีกกลุ่มเบนซิน-ดีเซลลิตรละ 1 บาท มีผลพรุ่งนี้
กบง.สั่งลดราคาขายปลีกกลุ่มเบนซิน-ดีเซลลิตรละ 1 บาท มีผลพรุ่งนี้
24 ธ.ค. 2561

นายศิริ จิระพงษ์พันธ์ รมว.พลังงาน เปิดเผยว่า การประชุมคณะกรรมการบริหารนโยบายพลังงาน (กบง.) ในวันนี้(24ธ.ค.)พิจารณาให้ลดราคาขายปลีกน้ำมันเชื้อเพลิงทั้งในกลุ่มดีเซลและเบนซินลิตรละ 1 บาท มีผลในวันพรุ่งนี้ (25 ธ.ค.) เพื่อลดภาระการเดินทางของประชาชนในช่วงนี้ โดยแบ่งเป็นการลดลง 50 สตางค์/ลิตร จากการลดเงินนำส่งเข้ากองทุนน้ำมันเชื้อเพลิง และอีก 50 สตางค์/ลิตร เป็นการขอความร่วมมือจากผู้ค้าน้ำมันลดค่าการตลาดลง จากปัจจุบันที่มีค่าการตลาดอยู่ที่ราว 2.60-2.70 บาท/ลิตร
ทั้งนี้ ที่ประชุม กบง. ได้ติดตามสถานการณ์ราคาน้ำมันดิบในตลาดโลก ตั้งแต่ปลายเดือนก.ย.61 มีแนวโน้มราคาลดลงอย่างต่อเนื่อง จากการผ่อนปรนเงื่อนไขการคว่ำบาตรอิหร่านโดยสหรัฐและการผลิตน้ำมันดิบของสหรัฐฯ และกลุ่มประเทศผู้ส่งออกน้ำมัน (โอเปก) และพันธมิตร (โอเปกพลัส) ที่เพิ่มขึ้นในเดือนม.ค.62 นี้ ส่งผลให้ราคาน้ำมันดิบดูไบลดจาก 80.05 เหรียญสหรัฐ/บาร์เรล เมื่อวันที่ 26 ก.ย.61  คงเหลือที่ 53.56 เหรียญสหรัฐฯ/บาร์เรล ณ วันที่ 21 ธ.ค.61
สำหรับการปรับอัตรานำส่งเข้ากองทุนน้ำมันเชื้อเพลิง ที่จะมีผลบังคับใช้ตั้งแต่วันพรุ่งนี้ เป็นดังนี้ น้ำมันเบนซิน จัดเก็บ 8.08 บาท/ลิตร จากเดิม 8.58 บาท/ลิตร , แก๊สโซฮอล์ 95 จัดเก็บ 2.12 บาท/ลิตร จากเดิม 2.62 บาท/ลิตร , แก๊สโซฮอล์ 91 จัดเก็บ 2.12 บาท/ลิตร จากเดิม 2.62 บาท/ลิตร , E20 ชดเชย 0.78 บาท/ลิตร จากเดิมชดเชย 0.28 บาท/ลิตร  , E85 ชดเชย 6.38 บาท/ลิตร จากเดิมชดเชย 5.88 บาท/ลิตร , ดีเซล จัดเก็บ 0.20 บาท/ลิตร จากเดิม 0.70 บาท/ลิตร และ B20 ชดเชย 4.50 บาท/ลิตร จากเดิมชดเชย 4 บาท/ลิตร
รมว.พลังงาน กล่าวว่า การปรับลดเงินนำส่งเข้ากองทุนน้ำมันฯครั้งนี้ ทำให้มีเงินไหลเข้ากองทุนน้ำมันฯเหลือ 2.5 พันล้านบาท/เดือน จากเดิมที่ 3.1 พันล้านบาท/เดือน ปัจจุบันฐานะกองทุนน้ำมันฯอยู่ที่ 3 หมื่นล้านบาท และจะเรียกเก็บอีกเพียง 4 เดือน ก็จะครบ 4 หมื่นล้านบาท จากนั้นกระทรวงพลังงานจะลดอัตราการจัดเก็บเงินเข้ากองทุนฯ เนื่องจากกองทุนฯมีเสถียรภาพแล้ว นอกจากนี้คาดว่าราคาน้ำมันดิบดูไบในปี 62 จะอยู่ที่ 60 เหรียญสหรัฐ/บาร์เรล และหากราคาน้ำมันดิบยังทรงตัวในระดับนี้ก็มีโอกาสที่ราคาขายปลีกปีหน้า จะลดลงอีก
ขณะที่ราคาขายปลีกก๊าซปิโตรเลียมเหลว (LPG) ในประเทศ ยังคงรักษาระดับที่ 363 บาทต่อถัง 15 กิโลกรัม โดยราคา LPG ในตลาดโลก อยู่ที่ 409 เหรียญสหรัฐ/ตัน ซึ่งเป็นราคาที่ไม่ต้องพึ่งพาการอุดหนุนจากเงินกองทุนน้ำมันฯ
ส่วนความคืบหน้ามาตรการช่วยเหลือกลุ่มผู้ขับขี่รถจักรยานยนต์รับจ้างให้ใช้น้ำมันแก๊สโซฮอล์ราคาถูกกว่าปกติ 3 บาท/ลิตรนั้น ยังอยู่ระหว่างหารือกับทางกระทรวงการคลัง เพราะมีความเกี่ยวข้องกับกลุ่มผู้มีบัตรสวัสดิการแห่งรัฐ ซึ่งสถานการณ์ราคาน้ำมันที่เปลี่ยนแปลงไปในขณะนี้ ก็ทำให้ความจำเป็นในส่วนนี้ลดลงด้วย
สำหรับแนวโน้มค่าไฟฟ้าปี 62 กระทรวงพลังงานจะบริหารจัดการตามแผนพัฒนากำลังผลิตไฟฟ้า (PDP) ของประเทศไทยฉบับใหม่ ซึ่งจะพยายามรักษาระดับค่าไฟฟ้าไม่ให้สูงกว่าปัจุจบันที่อยู่ราว 3.60 บาท/หน่วย ซึ่งเห็นว่าเป็นระดับฐานที่รักษาได้ไม่ยาก ขณะที่ราคาก๊าซธรรมชาติเหลว (LNG) ในอนาคตยังมีแหล่งที่ผลิตทั้งสหรัฐฯ รัสเซีย และการ์ตา นอกจากนี้แผนบริหารจัดการก๊าซฉบับใหม่ คาดว่าจะนำเข้า LNG ราว  20-25 ล้านตันในปี 80 เทียบแผนเดิม 34 ล้านตัน เนื่องจากการผลิตก๊าซในอ่าวไทยอยู่ที่ระดับ 1.5 พันล้านลูกบาศก์ฟุตต่อวัน เทียบกับแผนเดิมที่ก๊าซฯในอ่าวไทยเกือบเป็นศูนย์ ซึ่งก็จะทำให้ต้นทุนการนำเข้า LNG ลดลงด้วย
ด้าน บมจ.ปตท.น้ำมันและการค้าปลีก (PTTOR) ในกลุ่ม บมจ.ปตท. (PTT) และ บมจ.บางจาก คอร์ปอเรชั่น (BCP) ประกาศปรับลดราคาขายปลีกน้ำมันทุกชนิดลงในอัตรา 1 บาท/ลิตร มีผลในวันพรุ่งนี้ ส่งผลให้ราคาน้ำมันในพื้นที่กรุงเทพฯ ของ PTTOR และ BCP วันพรุ่งนี้ เป็นดังนี้ เบนซิน 95 ของ PTTOR อยู่ที่ลิตรละ 33.56 บาท/ลิตร , แก๊สโซฮอล์ 95 ลิตรละ 26.15 บาท, แก๊สโซฮอล์ 91 ลิตรละ 25.88 บาท, E20 ลิตรละ 23.14 บาท, E85 ลิตรละ 18.94 บาท และดีเซล ลิตรละ 25.29 บาท (ราคานี้ยังไม่รวมภาษีบำรุงท้องที่ของแต่ละจังหวัด